FI Euroopan unionin virallinen lehti C 73/42

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 73/12

Tämä julkaiseminen antaa oikeuden vastustaa muutoshakemusta asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

Asetuksen 9 artiklassa tarkoitettu muutoshakemus

”POMODORO S. MARZANO DELL’AGRO SARNESE-NOCERINO”

EY-N:o: IT-PDO-0117-1524-10.04.2003

SMM ( ) SAN ( X )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus — Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alkuperään — Merkinnät — Kansalliset vaatimukset —  Muuta (täsmennettävä)

2. Muutoksen (Muutosten) tyyppi:

—  Yhtenäisen asiakirjan tai yhteenvedon muutos — Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (Muutokset):

3.1 Kuvaus:

Hedelmän ominaisuuksien kuvausta on muutettu sisällyttämällä siihen kaksi luokkaa (laatuluokat 1 ja 2) tomaattien morfologisten ja laatuominaisuuksien mukaan.

Suoja ulotetaan koskemaan myös viipaloituja tomaatteja, joiden morfologiset ja laatuominaisuudet myös kuvaillaan.

3.2 Maantieteellinen alue:

Tuotantoeritelmästä on poistettu kohta, jossa käsitellään Campanian alueen valtuuksia arvioida maantieteellisen alueen mahdollista laajentamista tuotantoalueeseen rajoittuville alueille, koska tällainen muutos edellyttää asetuksen (EY) N:o 510/2006 9 artiklan mukaista pyyntöä.

3.3 Tuotantomenetelmä:

Ottaen huomioon aidot ja muuttumattomat paikalliset menetelmät, muutokset, jotka eivät vaikuta tuotteen ja alueen väliseen yhteyteen, liittyvät istutustiheyden tai sadonkorjuuajankohdan tarkempaan määrittelemiseen, pinta-alayksikkökohtaisen tuotoksen ja jalostettujen tuotteiden enimmäismäärän sekä valutettujen tuotteiden prosenttiosuuden täsmentämiseen. Myös refraktometrillä mitattuihin optisiin jäämiin liittyviä parametreja ja tuotteen pakkaamista koskevia määräyksiä on mukautettu.

Viipaloituja tuotteita koskevat pääasialliset tekniset jalostustoimenpiteet on esitetty, kuten on jo tehty kokonaisten kuorittujen tomaattien osalta. Sitruunahappo on lisätty mahdollisesti käytettäviin teknologisiin lisäaineisiin. Yhteyttä maantieteelliseen alueeseen on korostettu lisäämällä vaatimus, että voimassa olevaan tuotantoeritelmään sisältyvien San Marzano -ekotyypin mahdollisten geneettisten parantamistoimenpiteiden on tapahduttava yksinomaan eritelmässä rajatulla alueella.

Kohta, jossa Campanian alueelle annetaan lupa myöntää jalostusyrityksille tuotantolupia, on poistettu.

Kasvihuoneviljely sallitaan tomaattien suojaamiseksi tuholaisilta ja haitallisilta hyönteisiltä.

3.4 Merkinnät:

Maininta ”pomodori pelati a filetti” (kuorittuja viipaloituja tomaatteja) on lisättävä kyseisten tuotteiden etikettiin. Jo nykyiseen eritelmään sisältyvät SAN-tuotteen tunnuksen ominaisuudet ja värit ilmoitetaan tarkemmin.

3.5 Kansalliset vaatimukset:

Viittaus eritelmän määräysten rikkomiseen sovellettaviin kansallisiin seuraamuksiin on poistettu, koska seuraamuksia sovelletaan joka tapauksessa. Valvontaelimen suorittamaa valvontaa koskevat määräykset on saatettu yhdenmukaisiksi asetuksen (EY) N:o 510/2006 10 artiklan kanssa.

YHTEENVETO

NEUVOSTON ASETUS (EY) N:o 510/2006

”POMODORO S. MARZANO DELL’AGRO SARNESE-NOCERINO”

EY-N:o: IT-PDO-0117-1524-10.04.2003

SAN ( X ) SMM ( )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministero delle politiche agricole alimentari e forestali Osoite: Via XX Settembre 20 00187 Roma RM ITALIA Tfn +39 0646655106 Fax +39 0646655306 Sähköposti: saco7@politicheagricole.gov.it

2. Ryhmittymä:

Nimi: Consorzio per la Tutela del Pomodoro S. Marzano dell’Agro Sarnese-Nocerino Osoite: Via Piave 120 84083 Castel San Giorgio SA ITALIA Tfn +39 0815161819 Fax +39 0815162610 Sähköposti info@consorziosanmarzano.it Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6 – Hedelmät, vihannekset ja viljat

4. Eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

Pomodoro S. Marzano dell’Agro Sarnese-Nocerino

4.2 Kuvaus:

Kulutukseen saatettava tuote koostuu yksinomaan Agro Sarnese-Nocerinon alueella viljellyistä S. Marzano 2 ja KIROS (ex Cirio 3) -lajikkeiden tai niiden parannettujen kantojen tomaateista, jotka on teollisesti jalostettu kuorituiksi (pelato) samalla alueella sijaitsevissa laitoksissa. Tuote tarjotaan myyntiin yleensä lasipurkeissa tai peltitölkeissä.

Suojatulla alkuperänimityksellä ”Pomodoro S. Marzano dell’Agro Sarnese-Nocerino” varustettujen tomaattien tuotantoon hyväksyttyjen S. Marzano 2 ja KIROS -lajikkeiden sekä niiden parannettujen kantojen kasvien ja hedelmien on täytettävä seuraavat vaatimukset:

1) Kasvin ominaisuudet: — ei erityisiä korkeusvaatimuksia; — määrittelemättömiä lajikkeita ei sallita; — hedelmien on oltava suurelta osin lehtien peitossa; — kypsyminen tapahtuu asteittain; kypsymättömät tomaatit ovat päältä vihreitä.

2) Kuorittavaksi soveltuvan tuoreen hedelmän ominaisuudet: a) kaksi tai kolme siemenlokeroa; laatuluokka 1: tyypillisesti pitkäomainen suuntaissärmiö, pituus 60–80 mm kannan liittymäkohdasta emin tyveen mitattuna; laatuluokka 2: pitkänomainen lieriö tai pyramidin muotoinen, pituus 60–80 mm kannan liittymäkohdasta emin tyveen mitattuna; b) laatuluokka 1: kulmikas poikkileikkaus; laatuluokka 2: pyöreä poikkileikkaus; c) akselisuhde: vähintään 2,2 + 0,2 (laskettuna pitkittäisakselin pituuden ja keskiosan suurimman poikittaisakselin pituuden välisenä suhteena); d) kanta poistettu; e) lajikkeelle tyypillinen punainen väri; f) helposti irtoava kuori; g) pienet siemenkodat; h) pH enintään 4,50; i) refraktometrillä mitattu jäämä 20 °C:ssa vähintään 4,0 %; j) kantaosassa vain rajoitetusti puumaisuutta.

Molemmissa laatuluokissa sallitaan seuraavat poikkeamat:

Kohta a: muodoltaan hieman epäsäännöllinen mutta lajikkeelle tyypillinen muoto; tällaisten hedelmien osuus erässä saa olla enintään 5 %; kohta d: kanta: enintään 1,1 %:ssa hedelmistä; kohta e: enintään 2 cm2:ssä hedelmän pinnasta saa esiintyä keltaisuutta edellyttäen, että tällaisten hedelmien osuus on enintään 5 % erästä; kohta i: refraktometrillä mitattuun jäämään 20 °C:ssa sallitaan – 0,2:n poikkeama.

Kokonaiset ja viipaloidut kuoritut tomaatit:

— Lajikkeelle tyypillinen punainen väri silmämääräisesti arvioituna; keltaisuutta saa esiintyä enintään 2 cm2:ssä hedelmän pinnasta edellyttäen, että tällaisten hedelmien osuus on enintään 5 %; vieraita hajuja tai makuja ei saa esiintyä; tuholaisten toukkia tai niiden aiheuttamia muutoksia (maltoon vaikuttavat erikokoiset nekroottiset muutokset) ei saa esiintyä, ei myöskään emin vartalon ympärille kehittynyttä mätää; valutetun tuotteen painon on oltava vähintään 65 % nettopainosta; pituussuunnassa viipaloidut kuoritut tomaatit tai ehjät ja joka tapauksessa vailla hedelmän muotoon tai tilavuuteen haitallisesti vaikuttavia vaurioita olevat kokonaiset kuoritut tomaatit, joita vähintään 65 % valutetun tuotteen nettopainosta; refraktometrillä mitattu optinen jäämä 20 °C:ssa vähintään 5,0 % (0,2 %:n poikkeama sallitaan); vähintään viidestä säilytysastiasta mitattu kuoren osuus saa olla keskimäärin enintään 2 cm2/100 g; kuoren osuus kussakin säilytysastiassa saa olla enintään neljä kertaa edellä mainittua enimmäismäärää suurempi; homesienten määrä säilötyissä tomaateissa (tomaatit ja säilöntäliemi) saa olla enintään 30 % positiivisista kentistä tuotteissa, joiden refraktometrillä mitattu optinen jäämä 20 °C:ssa on alle 6,0 %, ja 40 % positiivisista kentistä tuotteissa, joiden refraktometrillä mitattu optinen jäämä 20 °C:ssa on vähintään 6,0 %; säilöttyjen tomaattien (tomaatit ja säilöntäliemi) D- ja L-maitohappojen kokonaispitoisuus saa olla enintään 0,4 g/kg; pH-arvon on oltava 4,2–4,5; ruokasuolaa saa lisätä enintään 3 % nettopainosta (luonnolliseksi kloridipitoisuudeksi katsotaan 2 % refraktometrillä mitatusta optisesta jäämästä); basilikanlehtien lisääminen on sallittua; sitruunahappoa on sallittua lisätä teknologisena lisäaineena enintään 0,5 % tuotteen painosta; yksinomaan Agro Sarnese-Nocerinon alueella tuotetuista S. Marzano 2 ja KIROS-lajikkeen sekä niiden parannettujen kantojen tomaateista saadun tomaattimehun, osittain tiivistetyn tomaattimehun ja tomaattipuolitiivisteen lisääminen on sallittua.

4.3 Maantieteellinen alue:

Suojatun alkuperänimityksen ”Pomodoro S. Marzano dell’Agro Sarnese-Nocerino” käyttö edellyttää, että tomaatit on tuotettu tiloilla ja jalostettu laitoksissa, jotka sijaitsevat seuraavien kuntien alueella:

Salernon maakunta Seuraavat kunnat kokonaisuudessaan: S. Marzano sul Sarno, S. Valentino Torio, Scafati; Seuraavat kunnat osittain: Baronissi, Fisciano, Mercato S. Severino, Castel San Giorgio, Siano, Roccapiemonte, Nocera Superiore, Nocera Inferiore, Sarno, Pagani, Angri, Egidio Monte Albino;

Avellinon maakunta Seuraavat kunnat osittain: Montoro Superiore, Montoro Inferiore;

Napolin maakunta Seuraavat kunnat kokonaisuudessaan: S. Antonio Abate, Pompei, S. Maria La Carità, Striano, Boscoreale, Poggiomarino; Seuraavat kunnat osittain: Gragnano; Castellammare di Stabia, Acerra, Afragola, Brusciano, Caivano, Camposano, Casalnuovo, Castelcisterna, Cicciano, Cimitile, Mariglianella, Marigliano, Nola, Palma Campania, Pomigliano, Scisciano, S. Vitaliano.

Kaikki edellä mainitut kunnat kuuluvat Agro Sarnese-Nocerinon alueeseen ja sen lähialueisiin, joiden keinokastelluilla tai kasteltavissa olevilla tasankoalueilla harjoitetaan tomaatinviljelyä. Koska kukkuloilla ja rinteillä ei ole kastelua, ne eivät luonnollisestikaan sisälly kyseiseen alueeseen.

4.4 Alkuperätodisteet:

Seuranta varmistetaan tuotantoprosessin kaikissa vaiheissa kirjaamalla saapuneet ja lähteneet tuotteet. Tällä tavoin sekä merkitsemällä valvontaviranomaisen asianmukaisesti ylläpitämiin luetteloihin viljelijät, välittäjät, jalostajat ja pakkaajat ja ilmoittamalla ajoissa valvontaelimelle tuotetut määrät varmistetaan tuotteen jäljitettävyys. Valvontaelin tekee kaikkia luetteloihin merkittyjä fyysisiä ja oikeushenkilöitä koskevia tarkastuksia.

4.5 Tuotantomenetelmä:

SAN-tuote ”Pomodoro S. Marzano dell’Agro Sarnese-Nocerino” saadaan käyttäen raaka-aineena yksinomaan 4.3 kohdassa mainitulla Agro Sarnese-Nocerinon alueella viljeltyjen S. Marzano 2 ja KIROS -lajikkeiden tai niiden parannettujen kantojen kasvien hedelmiä. Sadonkorjuun jälkeen tomaatit jalostetaan samalla alueella sijaitsevissa laitoksissa. Kasvihuoneviljely sallitaan tomaattien suojaamiseksi tuholaisilta ja haitallisilta hyönteisiltä.

S. Marzanon tomaattia viljellään ainoastaan kastelluilla tasangoilla, joiden maaperä koostuu pääasiassa tuliperäisestä pyroklastisesta aineksesta. Maaperä on syvää, irtonaista ja luonnostaan hedelmällistä, ja se sisältää runsaasti orgaanisia ainesosia, kasveille käyttökelpoista fosforia ja kaliumia.

Istuttaminen tapahtuu tavallisesti huhtikuun alkupuoliskolla mutta voi jatkua toukokuun 10. päivään asti. Istutusvälin on oltava vähintään 40 cm rivissä, ja rivien välisen etäisyyden on oltava 110 cm. Kasvatus tapahtuu yksinomaan pystysuunnassa käyttäen asianmukaisia tukikeppejä ja vaakasuoria tukilankoja. Tavanomaisten viljelymenetelmien lisäksi sallitaan myös vesaaminen ja latvominen. Hyötäminen, jolla pyritään muuttamaan tomaatin luonnollista biologista elinkiertoa erityisesti kypsymisen osalta, on kiellettyä.

Hedelmät kerätään 30. heinäkuuta ja 30. syyskuuta välisenä aikana. Sadonkorjuu tapahtuu yksinomaan käsin ja porrastetusti siten, että kerralla korjataan vain täysin kypsät hedelmät.

Korjatut hedelmät on lajiteltava ja kuljetettava eteenpäin muovisissa 25–30 kg:n laatikoissa. Tilan ja/tai osuuskunnan keräilykeskukseen saapuneet tomaatit voidaan pakata yksilöidysti merkittyihin enintään 250 kg:n laatikoihin kuljetettaviksi edelleen jalostamoon.

Enimmäistuotos on 80 tonnia hehtaaria kohti ja jalostetun tuotteen saanto enintään 80 %.

Tuoreiden tomaattien jalostaminen kuorituiksi tomaateiksi tapahtuu Agro Sarnese-Nocerinon alueella sijaitsevissa säilyketehtaissa.

Jalostetun tuotteen (pelati) tärkeimmät tekniset tuotantovaiheet ovat:

— Kokonaiset kuoritut tomaatit: pesu ja lajittelu – kuoriminen – kuorten erotteleminen – tuotteen luokittelu – purkitus – säilöntäliemen lisääminen paineilmassa tai tyhjiössä – tölkkien sulkeminen – steriloiminen – tölkkien jäähdyttäminen – varastointi. Valmistus tapahtuu hyvien käytänteiden mukaisesti.

— kuoritut viipaloidut tomaatit: pesu ja lajittelu – kuoriminen – kuorten erotteleminen – tuotteen luokittelu – viipalointi – valutus – purkitus – säilöntäliemen lisääminen paineilmassa tai tyhjiössä – tölkkien sulkeminen – steriloiminen – tölkkien jäähdyttäminen – varastointi. Valmistus tapahtuu hyvien käytänteiden mukaisesti.

4.6 Yhteys maantieteelliseen alkuperään:

Somma-Vesuvion tulivuorikompleksin purkauksista ja läheisistä Esiapenniinien muodostumista syntynyt Agro Sarnese-Nocerino maaperä voidaan fysikaalis-kemiallisten ominaisuuksiensa vuoksi luokitella kuuluvaksi Italian parhaimpiin.

Meri vaikuttaa suotuisasti alueen ilmastoon. Lämpötilanvaihtelut eivät ole suuria, eikä lämpötila laske nollan alapuolelle kuin korkeintaan lyhyeksi aikaa. Raekuurot ovat harvinaisia. Vallitsevat tuulet ovat pohjoinen Maestro ja eteläinen Scirocco. Sateet ovat runsaita syksystä kevääseen, kesällä puolestaan sataa harvoin tai tuskin lainkaan. Erittäin vähäsateisista kesistä huolimatta ilman suhteellinen kosteus pysyy melko korkeana. Lukuisien lähteiden ja syvyydeltään vaihtelevien runsaiden pohjavesivarojen ansiosta alueen vesitilanne on erittäin hyvä.

Maaperä-, vesi- ja ilmasto-olosuhteet sekä viljelijöiden uutteruus muodostavat yhtenäisen perustan Agro Sarnese-Nocerinona tunnetulle tasankoalueelle, joka rajoittuu luoteessa Somma-Vesuviuksen tulivuorikompleksiin ja etelässä dolomiittisiin Lattarivuoriin.

S.Marzanon tomaatin maantieteellinen yhteys sen tyypillisimpään tuotantoympäristöön, toisin sanoen Agro Sarnese-Nocerinon alueeseen, on hyvin tiivis. S. Marzanon tomaatti syntyi nimenomaan tässä ympäristössä, jossa myös sen viljely on laajalti levinnyt alueen pientiloille. Myös perinteinen jalostaminen kuorittuna kehittyi juuri tässä ympäristössä, mistä jalostettu tuote on vuosisatojen kuluessa levinnyt satojen miljoonien kuluttajien ruokapöytiin ympäri maailmaa. Luigi Leggierin julkaisun I pomodori S. Marzano e Lampadina nell industria dei pelati, Orto frutticoltura Italiana (joulukuu 1940) mukaan S. Marzano -lajike eristettiin Nocera Inferioren ja Sarnon välissä sijaitsevalla Fianon alueella viljellyistä tomaateista, ja sitä ryhdyttiin myöhemmin viljelemään suotuisammassa ympäristössä S. Marzano sul Sarnon alueella. S. Marzanon tomaatin yleistymisen myötä myös jalostettujen kuorittujen tomaattien tuotannon merkitys alkoi kasvaa kasvamistaan siinä määrin, että tuotteesta tuli aikanaan ”Campanian ylpeydenaihe”, kuten Ferruccio Zago mainitsee kirjasessaan Nozioni di Orticoltura (1934, Rooma, Poligrafica R. Filipponi): ”Jalostetut kuoritut tomaatit ovat koko Campanian ylpeydenaihe. Niihin käytetty lajike tunnetaan nimellä S. Marzano, jota hedelmän muodon mukaan kutsutaan myös pitkänomaiseksi tomaatiksi; sitä viljellään laajalti Agro Sarnese-Nocerinon alueella”.

4.7 Valvontaelin:

Nimi: IS.ME.CERT. — Istituto Mediterraneo di Certificazione Agroalimentare Osoite: Via G. Porzio Centro Direzionale Isola G/1 80143 Napoli NA ITALIA Tfn +39 0817879789 Fax +39 0816040176 Sähköposti: info@ismecert.it

4.8 Merkinnät:

Merkinnöissä noudatetaan 27. tammikuuta 1992 annetun lain nro 109 säännöksiä. Kohdassa 4.3 tarkoitetulla alueella toimintaansa harjoittavien jalostuslaitosten on merkittävä tuotteen pakkauksina käytettäviin lasipurkkeihin, peltitölkkeihin ja pahvitölkkeihin kiinnitettäviin etiketteihin seuraavat maininnat:

— Pomodoro S. Marzano dell’Agro Sarnese-Nocerino;

— Denominazione di Origine Protetta — DOP (suojattu alkuperänimitys – SAN);

— Pomodori pelati interi, pomodori pelati a filetti (kokonaisia kuorittuja tomaatteja, viipaloituja kuorittuja tomaatteja);

— tuotantotilan nimi;

— tuotteen tosiasiallinen määrä voimassa olevan lainsäädännön mukaisesti;

— sadonkorjuu- ja jalostusvuosi;

— viimeinen käyttöpäivä;

— SAN-tuotteen ”Pomodoro S. Marzano dell’Agro Sarnese-Nocerino” graafinen tunnus.

Merkinnät on tehtävä käyttäen samaa kirjasinkokoa, -lajia ja väriä, ja ne on sijoitettava samaan näkökenttään. Niiden on oltava selkeitä, luettavia, lähtemättömiä ja riittävän suuria, jotta ne erottuvat taustastaan sekä kaikista muista maininnoista tai merkinnöistä.

(1) EUVL L 93, 31.3.2006, s. 12.